Her er årets «Farmen»-utfordrere
I kveldens episode av «Farmen» melder fire utfordrere sin ankomst hos intetanende deltakere på Li Gård på Tangen. Siden bare én av utfordrerne får bli igjen som fullverdig deltaker, må de kjempe hardt for å bli den heldige utvalgte. De fire utfordrerne i årets «Farmen» er: Reidar André Grøset (43) Fra: Fannrem Bor: Fannrem Sivilstatus: Gift, barn på 21, 18 og to på 15 år Yrke: Sykepleier i Orkdal kommune og selvstendig næringsdrivende som tømrer - Å komme inn som utfordrer er i utgangspunktet en vanskelig oppgave. Du kommer inn halvveis i programmet, de andre er kanskje godt sammensveiset og enig om å kjøre ut en eventuell utfordrer som førstekjempe så fort som mulig. De øyner et lite pusterom selv der fokuset er litt vekk fra dem selv, sier han til VG. Allerede før de er i gang, ser Grøset for seg utfodringene han vil kunne møte på i konkurransen. - Det vanskeligste blir nok å unngå å bli valgt til førstekjempe med en gang. Finne ut hvem du kan stole på. Hvordan skaffe deg «venner» som du kan dra nytte av videre. Hvordan skal du vinne «Farmen»? - Jeg skal gjøre meg til venns med de rette folkene, forhåpentligvis fører det til finaleuke og seier. Ida Skogmo (19) Fra: Namsos Bor: Namsos Sivilstatus: I et forhold Yrke: Student - Jeg ser på det å komme inn som utfordrer som ekstra krevende, og derfor enda mer spennende. Det vil være vanskelig å komme inn i en gruppe som allerede er veldig sammenspleiset, men jeg tror at jeg som person er flink til å tilpasse meg og tror de kommer til å like meg. De vil nok undervurdere meg med det første, men de vil fort finne ut at de tok grundig feil. Jeg er så mye tøffere enn alle tror, sier hun til VG. Dersom Skogmo får komme inn på gården, er det visse ting hun vil savne. - Det vanskeligste med oppholdet dersom jeg er den som får bli - er vel savnet etter kjæresten og sjokolade. Det å være uten internett og mobil blir også en stor utfordring, men noe jeg har veldig godt av. Hvordan skal du vinne «Farmen»? - Jeg skal vinne Farmen med å jobbe knallhardt, vise de andre at jeg ikke er lett å slå i en tvekamp, gli rett inn i finaleuka, og slå alle der med kunnskap, stålvilje og litt flaks. Banthata Mokgoatsane (42) Fra: Oslo Bor: Oslo Sivilstatus: Samboer Yrke: Skuespiller/scenerigger - Jeg ser på det å være utfordrer som en spennende mulighet og anledning. Jeg tenker det sikkert er litt vanskelig å innsmigre seg med en gjeng som allerede har vært isolert i fem uker, og som allerede har dannet seg vennskap og allianser, sier han til VG. Alle har noe de vil savne inne på gården, og for Mokgoatsane er det maten som han vil slite med. - Jeg tenker at det vanskeligste vil være å holde ut den kjipe grøten med tyttebær. Hvordan skal du vinne «Farmen»? - Jeg har tenkt til å vinne «Farmen» med mitt uimotståelige vinnende vesen og sjarm. Få kan stå imot meg når jeg bare er meg selv. Tone Bismo (44) Fra: Bjerkvik Bor: Kristiansand Sivilstatus: Singel, har to barn i alderen 22 og 10 år Yrke: Jobber som kjøkkensjef - Jeg ser på det å komme inn som utfordrer som en spennende utfordring, for man skal inn i en gruppe hvor deltakerne kan ha knyttet nære bånd til hverandre og til deltakere som kanskje har gått ut. Det kan være tungt for de som er igjen at det kommer en utfordrer og tar deres plass. Det er nettopp dét Bismo ser for seg blir det vanskeligste med et opphold på gården. - Det gjelder å finne en plass som ikke er opptatt - som kanskje jeg vil fylle best. Og så vil jeg selvfølgelig savne barna mine, og kaffe! Hvordan skal du vinne «Farmen»? - Jeg skal vise at jeg kan alt fra kvinnelige ting, som håndarbeid og matlaging til snekring. Jeg kan brukes til det meste, og jeg kommer ikke til å velge meg en nisje og så holde meg til det. Hittil i årets sesong har fem deltakere forlatt gården etter tapt tvekamp: Bjørn Egil Mogenstad, Daniel Godø, Sol Maja Otterstad, Magnus Melkeraaen og Malin Vassnes.
Disse fire kjemper for å bli en fullverdig «Farmen»-deltaker - men kun én får bli.